ໃນວັນທີ 15 ມິຖຸນາ 2016, ເວລາ 18:30 ໂມງ, ສະຖານເອກອັກຄະລັດຖະທູດ ແຫ່ງ ສປປ ລາວ ໄດ້ຈັດງານລ້ຽງສະເຫຼີມສະຫຼອງວັນສ້າງຕັ້ງສາຍພົວພັນການທູດ ລະຫວ່າງ ລາວ-ກຳປູເຈຍ ຄົບຮອບ 60 ປີ (15/06/1956-15/06/2016) ຢ່າງຄຶກຄື້ນ ແລະ ມີຄວາມໝາຍສໍາຄັນຢ່າງຍິ່ງ ທາມກາງບັນຍາກາດທີ່ເຕັມໄປດ້ວຍໄມຕິຈິດມິດຕະພາບຂອງບັນດາແຂກທີ່ເຂົ້າມາຮ່ວມງານ ໂດຍເປັນກຽດເຂົ້າຮ່ວມຂອງ ພະນະທ່ານ ລີ ທົດ, ລັດຖະມົນຕີອາວຸໂສ, ລັດຖະມົນຕີປະຈໍາສໍານັກງານາຍົກລັດຖະມົນຕີ ແຫ່ງ ຣາຊະອານາຈັກ ກໍາປູເຈຍ, ບັນດາສະມາຊິກສະພາສູງ, ສະມາຊິກສະພາແຫ່ງຊາດ, ລັດຖະມົນຕີວ່າການ, ຊ່ວຍວ່າການ, ຫົວໜ້າກົມ, ຮອງຫົວໜ້າກົມ, ນາຍ ແລະ ພົນທະຫານ, ນາຍ ແລະ ພົນຕໍາຫຼວດ, ບັນດາທູຕານຸທູດ, ອົງການຈັດຕັ້ງສາກົນ ແລະ ນັກທຸລະກິດ ຕະຫຼອດຮອດບັນດານັກສຶກສາລາວ ແລະ ຄອບຄົວຄົນລາວທີ່ດໍາລົງຊີວິດຢູ່ຣາຊະອານາຈັກ ກໍາປູເຈຍ ເຂົ້າຮ່ວມ ລວມທັງໝົດ 300 ກວ່າທ່ານ.
ໃນໂອກາດດັ່ງກ່າວ, ທ່ານເອກອັກຄະລັດຖະທູດ ໄດ້ຂຶ້ນມີຄໍາເຫັນໂດຍກ່າວເນັ້ນເຖິງຄວາມໝາຍຄວາມສໍາຄັນຂອງວັນດັ່ງກ່າວ, ຊຶ່ງລາວ ແລະ ກໍາປູເຈຍ ໄດ້ສ້າງຕັ້ງສາຍພົວພັນການທູດນຳກັນ ໃນວັນທີ 15 ມິຖຸນາ 1956 ເປັນຕົ້ນມາ ສອງຝ່າຍ ໄດ້ມີການເສີມຂະຫຍາຍສາຍພົວພັນ ແລະ ຮ່ວມມືກັນໃນທຸກຂົງເຂດ ເຊັ່ນ: ຮ່ວມມືດ້ານການເມືອງ-ຄວາມໝັ້ນຄົງ, ເສດຖະກິດ-ເຕັກນິກ, ວັດທະນະທຳ-ສັງຄົມ, ການຄ້າຊາຍແດນ ແລະ ການທະຫານ. ການເຄື່ອນໄຫວຢ້ຽມຢາມເຊິ່ງກັນ ແລະ ກັນ ມາໂດຍຕະຫລອດ ນັບແຕ່ຂັ້ນວິຊາການ ຈົນເຖິງຄະນະຜູ້ແທນຂັ້ນສູງທັງສອງປະເທດ ເຊິ່ງເປັນຂີດໝາຍສຳຄັນໃນການເສີມສ້າງ ແລະ ຍົກລະດັບການພົວພັນຮ່ວມມື ທີ່ມີມູນເຊື້ອຂອງສອງພັກສອງລັດ ກໍຄືປະຊາຊົນສອງປະເທດ ໃຫ້ນັບມື້ນັບຂະຫຍາຍຕົວຢ່າງບໍ່ຢຸດຢັ້ງ. ນອກຈາກນັ້ນ, ຍັງໄດ້ມີການສະແດງສິລະປະຂອງບັນດາອ້າຍເອື້ອຍນ້ອງນັກສຶກສາລາວ ທີ່ກໍາລັງສຶກສາຢູ ຣາຊະອານາຈັກ ກໍາປູເຈຍ ແລະ ນັກສິນລະປະກອນ ກໍາປູເຈຍ ນໍາອີກດ້ວຍ ເຊິ່ງເຮັດໃຫ້ບັນຍາກາດພາຍໃນງານລ້ຽງມີຄວາມຄຶກຄື້ນ ເບີກບານມ່ວນຊື່ນ ແລະ ເປັນທີ່ພໍໃຈຂອງແຂກທີ່ມາຮ່ວມງານເປັນຢ່າງດີ.